Zagreb, 28. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15. i 9819. u daljnjem tekstu: ZSSI), **u predmetu dužnosnika Kuzmana Novaka, zamjenika gradonačelnika Grada Hvara,** na 80. sjednici, održanoj 28. veljače 2020., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Kuzmana Novaka, zamjenika gradonačelnika Grada Hvara, zbog moguće povrede članka 14. stavka 1. i 2. ZSSI-a, koja proizlazi iz istovremenog obnašanja navedene dužnosti i obavljanja funkcije predsjednika Nadzornog odbora trgovačkog društva Fontik d.o.o. od 5. listopada 2018. godine.**
2. **Poziva se dužnosnik Kuzman Novak da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je 22. srpnja 2019. pod brojem 711-U-2669-P-237/19-01-5 zaprimljena anonimna prijava mogućeg sukoba interesa podnesena protiv dužnosnika Kuzmana Novaka, zamjenika gradonačelnika Grada Hvara, povodom koje se vodi predmet P-237/19.

U prijavi se u bitnome navodi da je dužnosnik Kuzman Novak upisan kao predsjednik Nadzornog odbora trgovačkog društva Fontik d.o.o. čiji je Grad Hvar osnivač, čime krši članak 14. ZSSI-a koji propisuje da dužnosnici ne mogu biti članovi nadzornih odbora trgovačkih društava.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnik koji ustrojava i vodi Povjerenstvo utvrđeno je da dužnosnik Kuzman Novak od 8. lipnja 2017. obnaša dužnost zamjenika gradonačelnika Grada Hvara. Stoga je i dužnosnik Kuzman Novak povodom obnašanja dužnosti zamjenika gradonačelnika Grada Hvara obvezan postupati sukladno odredbama ZSSI-a.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti koje se navode u prijavi na moguću povredu odredbi ZSSI-a.

Uvidom u podatke nadležnog Trgovačkog suda u Splitu utvrđeno je da je pod matičnim brojem subjekta 060167831 upisano trgovačko društvo Fontik d.o.o. čiji osnivač je Grad Hvar.

Trgovačko društvo Fontik d.o.o. je na zahtjev Povjerenstva dopisom 10. rujna 2019. dostavilo informacije da su članovi Nadzornog odbora predmetnog trgovačkog društva Fabijan Vučetić, član Nadzornog odbora, Vlatko Cvijanović, zamjenik predsjednika Nadzornog odbora i Kuzman Novak, predsjednik Nadzornog odbora. U dopisu se navodi da je Kuzman Novak predsjednikom Nadzornog odbora imenovan 5. listopada 2018., kao predstavnik Grada odlukom Skupštine društva. Na kraju se navodi da je odlukom društva od 16. lipnja 2015. za članove Nadzornog odbora propisana naknada u bruto iznosu 250,00 kn po održanoj sjednici. Obzirom da se naknade isplaćuju na kraju kalendarske godine, a do kraja 2018. nije bila održana niti jedna sjednica, Kuzman Novak do dana davanja očitovanja nije još prinio niti jednu naknadu.

Uvidom u Odluku o imenovanju predstavnika Grada Hvara u Nadzorni odbor trgovačkog društva Fontik d.o.o. od 5. listopada 2018. utvrđeno je da je Kuzman Novak istog dana odlukom Skupštine društva imenovan predsjednikom Nadzornog odbora tog društva.

 Uvidom u Rješenje Trgovačkog suda u Splitu poslovni broj: Tt-19/5153-2 od 8. srpnja 2019. utvrđeno je da je s istim danom upisana promjena članova Nadzornog odbora, kao predsjednik Nadzornog odbora trgovačkog društva Fontik d.o.o. upisan je Kuzman Novak.

Neposrednim uvidom u Informatički sustav Porezne uprave na temelju ovlaštenja iz sklopljenog Sporazuma, Povjerenstvo je utvrdilo da je dužnosnik Kuzman Novak od navedenog trgovačkog društva 17. prosinca 2019. ostvario primitak u iznosu od 684,00 kn, oznake primitka 4014. Navedeno u šifrarniku Porezne uprave predstavlja primitke po osnovi djelovanja članova skupštine i nadzornog odbora trgovačkih društava.

Člankom 14. stavkom 1. ZSSI-a propisano je da dužnosnici ne mogu biti članovi nadzornih odbora trgovačkih društava.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. počinju danom stupanja na dužnost i traju dvanaest mjeseci od dana prestanka obnašanja dužnosti.

Obzirom na gore navedeno, Povjerenstvo je iz podataka nadležnog sudskog registra te pribavljene dokumentacije utvrdilo da je dužnosnik Kuzman Novak, u razdoblju od 5. listopada 2018.g., a za vrijeme obnašanja dužnosti zamjenika gradonačelnika Grada Hvara istodobno obavljao funkciju člana, odnosno predsjednika Nadzornog odbora trgovačkog društva Fontik d.o.o., kao i da je od navedenog trgovačkog društva 17. prosinca 2019. ostvario primitak u iznosu od 684,00 kn iz čega proizlaze okolnosti koje upućuju na povredu članka 14. stavka 1. ZSSI-a.

 Sukladno članku 39. stavku 3. ZSSI-a, poziva se dužnosnik Kuzman Novak da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Kuzman Novak, elektronička dostava
2. Objava na internetskoj stranici Povjerenstva
3. Pismohrana